Diari Oficial de la Generalitat Valenciana


Sumari del DOGV 5337, del 01-09-2006 (2006/10627)

ORDE de 24 de juliol de 2006, de la Conselleria de Cultura, Educació i Esport, per la qual es delimita l'entorn de protecció de la torreta d'Elda (Alacant) i se n'establix la normativa protectora corresponent.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5337

Data del DOGV
:   01-09-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/10015


Data del document
:   24-07-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Elda
    * patrimoni arquitectònic
    * ben cultural
    * protecció del patrimoni
    * legislació

ORDE de 24 de juliol de 2006, de la Conselleria de Cultura, Educació i Esport, per la qual es delimita l'entorn de protecció de la torreta d'Elda (Alacant) i se n'establix la normativa protectora corresponent. [2006/10237]  
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural que integren el Patrimoni Cultural Valencià, tots els béns existents al territori de la Comunitat Valenciana que, a l'entrada en vigor d'esta, ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, i en virtut de l'atribució legal o automàtica de condició monumental continguda en les disposicions addicionals primera i segona d'esta última norma. La denominada torreta d'Elda (Alacant) constituïx, per tant, per ministeri de la llei, un bé d'interés cultural amb la categoria de monument.  
En aplicació de la disposició transitòria primera, paràgraf segon, de la Llei 4/98, d'11 de juny, de la Generalitat Valenciana, del Patrimoni Cultural Valencià, relativa a la complementació de les declaracions produïdes amb anterioritat a l'entrada en vigor d'esta, i referides a béns que integren el patrimoni cultural valencià, a fi d'adaptar-ne el contingut als requisits que s'hi s'establixen, la Direcció General de Patrimoni Cultural Valencià va adoptar la Resolució de 14 de novembre de 2005 (DOGV 12-12-05), per la qual es va acordar considerar incoat l'expedient de delimitació de l'entorn de protecció de la torreta d'Elda (Alacant) i establir-ne la normativa protectora corresponent.  
S'han complit tots els tràmits preceptius legalment previstos per a la delimitació de l'entorn de protecció de la torreta d'Elda (Alacant) i l'establiment de la normativa protectora corresponent, complementant-se d'esta manera el contingut de la declaració amb les noves determinacions que exigix la Llei 4/98, d'11 de juny, del Patrimoni Cultural Valencià, d'acord amb la facultat que arbitra la disposició transitòria primera, paràgraf 2, de la mateixa norma.  
En compliment del que disposa el dit precepte i el Decret 8/2004, de 3 de setembre, del president de la Generalitat, pel qual s'assignen competències a les conselleries, i fent ús de les facultats conferides per l'article 35 de la Llei 5/1983, de 30 de desembre, del Govern Valencià,   
DISPOSE  
Primer  
Delimitar l'entorn de protecció de la torreta d'Elda (Alacant) i establir la normativa de protecció del monument i el seu entorn en l'articulat que es transcriu a continuació.   
Normativa de protecció del monument i l'entorn  
Monument  
Article primer. Caldrà ajustar-se al que disposa la secció segona, Règim dels béns immobles d'interés cultural, del capítol III del títol II de la Llei 4/1998, d'11 de juny, del Patrimoni Cultural Valencià, aplicable a la categoria de monument.  
Article segon. Els usos permesos seran tots aquells que siguen compatibles amb la posada en valor i el gaudi patrimonial del bé i que contribuïsquen a la consecució dels dits fins. L'autorització particularitzada d'ús es regirà segons el que disposa l'article 18 de la Llei 4/1998, d'11 de juny, del Patrimoni Cultural Valencià.  
Entorn de protecció  
Article tercer. De conformitat amb el que disposa l'article 35 de la Llei 4/1998, d'11 de juny, de Patrimoni Cultural Valencià, qualsevol intervenció a l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'emetrà d'acord amb els criteris establits en la present normativa, i en allò que no s'hi preveu, per mitjà de l'aplicació directa dels criteris previstos en l'article 39 de l'esmentada llei. La present normativa regirà amb caràcter provisional fins que es redacte el pla especial de protecció del monument i el seu entorn i este tinga validació patrimonial.  
Totes les intervencions requeriran, per al seu tràmit d'autorizació, la definició precisa del seu abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar la situació de partida i la seua transcendència patrimonial.  
Article quart. A fi de preservar el paisatge històric de la torre, no s'autoritzarà cap edificació per a qualsevol ús, i hi quedaran expressament prohibits els abocaments de residus i els moviments de terres, excepte els requerits per al seu estudi i conservació.   
Queda proscrita la introducció d'anuncis o publicitat exterior que, en qualsevol de les seues accepcions, irrompa en la dita escena, excepte la d'activitats culturals o esdeveniments festius que, de manera ocasional, reversible i per temps limitat, se sol·licite i obtinga l'autorització expressa.   
No es permetran instal·lacions o elements emergents com ara fanals, sitges, marquesines, rètols, depòsits elevats, etc. que pertorben el caràcter rústic de l'àmbit protegit.  
No es permetran les tanques opaques o que desvirtuen la continuïtat paisatgística del territori.  
Article quint. Els edificis existents per a ús de telecomunicacions no podran augmentar el seu volum edificat ni el nombre ni volum de les seues instal·lacions. Tot això sense perjuí de l'aplicació de l'article 21 de la Llei 4/1998, d'11 de juny, del Patrimoni Cultural Valencià a estos immobles.  
Article sext. Els canvis en l'ús agrícola o forestal actual de les parcel·les seran objecte d'autorització segons l'article tercer d'esta normativa.   
Article sèptim. En qualsevol intervenció que afecte el subsòl de l'immoble o el seu entorn de protecció, serà aplicable el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.  
Segon  
L'entorn de protecció del bé d'interés cultural queda definit tant literalment com gràficament en els annexos adjunts que formen part de la present orde. La documentació complementària obra en l'expedient corresponent.  
Disposició addicional primera   
La present delimitació d'entorn de protecció de la torreta d'Elda (Alacant) i l'establiment de la seua normativa protectora corresponent haurà de comunicar-se al Registre General de Béns d'Interés Cultural a l'efecte que hi quede constància.   
Disposició addicional segona  
La present delimitació de l'entorn de protecció de la torreta d'Elda i l'establiment de la seua normativa protectora haurà d'inscriure's en la secció primera de l'Inventari General del Patrimoni Cultural Valencià.  
DISPOSICIÓ FINAL  
La present orde entrarà en vigor l'endemà de la publicació en el Diari Oficial de la Generalitat Valenciana.  
València, 24 de juliol de 2006  
El conseller de Cultura, Educació i Esport  
ALEJANDRO FONT DE MORA TURÓN  
ANNEX I  
Delimitació literal  
Justificació de la delimitació proposada  
La delimitació de l'entorn de protecció s'establix segons els criteris següents:  
. Topogràfics i paisatgístics. S'hi inclou la muntanya en què es troba situada la torre i els camins més pròxims des d'on és possible contemplar-la.  
. Arqueològics. Incorpora els vessants entorn de la torre, basant-se en la previsible successió d'assentaments de població previs o lligats a la torre.  
. Juridicoadministratius. Establix límits que en faciliten la definició.  
Delimitació de l'entorn de protecció  
Origen: intersecció del camí que puja a la torreta des del sud i la carretera d'Elda a Sax, punt A.  
Sentit: antihorari.  
Línia delimitadora: des de l'origen la línia incorpora el camí que puja a la torre i  
continua per la tangent al punt de coordenades UTM X= 691765 Y=4263250 a la revolta del camí en direcció nord fins al punt de coordenades UTM L=107768 U= 4263498 de la corba de nivell 520. Gira per la corba de nivell en direcció nord-oest fins al camí, incorpora este fins a la carretera d'Elda a Sax i incorpora esta en direcció sud fins que arriba al punt d'origen. Les coordenades UTM són referències auxiliars, amb la precisió del pla que s'aporta.  
ANNEX II  
Delimitació gràfica